b'\n_START_ARTICLE_\nHalber\xc5\xa1tatas\n_START_SECTION_\nIstorija\n_START_PARAGRAPH_\n804\xc2\xa0m. frank\xc5\xb3 karalius Karolis Didysis (Carolus Magnus) pavert\xc4\x97 gyvenviet\xc4\x99 vyskupo rezidencija, o 989\xc2\xa0m. Karalius Otas III (Otto III) suteik\xc4\x97 Halber\xc5\xa1tatui prekybos ir muit\xc5\xb3 teises._NEWLINE_1179\xc2\xa0m. Henrichas Li\xc5\xabtas sugriove Halber\xc5\xa1tato miest\xc4\x85, katedr\xc4\x85 bei pil\xc4\xaf. Nauja katedra prad\xc4\x97ta statyti tik 1236\xc2\xa0m._NEWLINE_1387\xc2\xa0m. Halber\xc5\xa1tatas tapo Hanzos miestu._NEWLINE_1648\xc2\xa0m. Halber\xc5\xa1tatas tapo Brandenburgo kunigaik\xc5\xa1tyst\xc4\x97s dalimi._NEWLINE_1681\xe2\x80\x931682\xc2\xa0m. mieste siaut\xc4\x97jo maras. D\xc4\x97l kilusios epidemijos mir\xc4\x97 2197 \xc5\xbemon\xc4\x97s._NEWLINE_1807\xc2\xa0m. \xc5\xa1is miestas tapo Napoleono \xc4\xafkurtos Vestfalijos Karalyst\xc4\x97s dalimi._NEWLINE_1843\xc2\xa0m. Halber\xc5\xa1tatas gele\xc5\xbeinkeliu sujungiamas su Magdeburgu. 1892\xc2\xa0m. surengtas pirmasis Vokietijos profs\xc4\x85jung\xc5\xb3 kongresas, o 1903 m. mieste prad\xc4\x97jo veikti elektrinis tramvajus._NEWLINE_Per Antr\xc4\x85j\xc4\xaf Pasaulin\xc4\xaf kar\xc4\x85 miestas stipriai nukent\xc4\x97jo\xc2\xa0\xe2\x80\x93 1945\xc2\xa0m. buvo subombarduota 82\xc2\xa0% miesto centro, kuris buvo atstatomas 1949\xe2\x80\x931989\xc2\xa0m. Nuo 1990 m. intensyviai buvo restauruojamas i\xc5\xa1lik\xc4\x99s istorinis senamiestis, o 1998 m. pastatyta naujoji miesto rotu\xc5\xa1\xc4\x97._NEWLINE_Halber\xc5\xa1tatas pasi\xc5\xbeym\xc4\x97jo, kaip karinis miestas, kuriame nuolatos nuo 1623 iki 1994\xc2\xa0m. buvo dislokuojami kariniai junginiai, taip pat \xc5\xa1is miestas \xc5\xbeinomas, kaip vienas i\xc5\xa1 viduram\xc5\xbei\xc5\xb3 ragan\xc5\xb3 med\xc5\xbeiokl\xc4\x97s centr\xc5\xb3. \xc5\xa0iame mieste viduram\xc5\xbeiais buvo nuteisti ir nu\xc5\xbeudyti 24 \xc5\xbemon\xc4\x97s, kaltinti raganavimu.\n_START_SECTION_\nTeatras\n_START_PARAGRAPH_\n\xc5\xa0iaur\xc4\x97s Harco miest\xc5\xb3 jungtinis teatras vaidina Kvedlinburgo, Altenbrako bei Magdeburgo miestuose. Viena i\xc5\xa1 teatro pasirodym\xc5\xb3 viet\xc5\xb3 yra ir Halber\xc5\xa1tatas, kuriame teatras turi pastat\xc4\x85 savo vaidinimams.\n_START_SECTION_\nMuziejai\n_START_PARAGRAPH_\nMuziejus \xe2\x80\x9eHeineanum\xe2\x80\x9c\xc2\xa0\xe2\x80\x93 vienas did\xc5\xbeiausi\xc5\xb3 pauk\xc5\xa1\xc4\x8di\xc5\xb3 muziej\xc5\xb3 Vokietijoje, turintis daugiau nei 18000 eksponat\xc5\xb3, tarp kuri\xc5\xb3 yra ir labai ret\xc5\xb3 arba i\xc5\xa1nykusi\xc5\xb3 pauk\xc5\xa1\xc4\x8di\xc5\xb3 r\xc5\xab\xc5\xa1i\xc5\xb3 pavyzd\xc5\xbei\xc5\xb3. \xe2\x80\x9eGleimhaus\xe2\x80\x9c\xc2\xa0\xe2\x80\x93 vienas i\xc5\xa1 seniausi\xc5\xb3 literat\xc5\xabros muziej\xc5\xb3 Vokietijoje. Halber\xc5\xa1tate taip pat yra miesto muziejus, Berendo\xc2\xa0\xe2\x80\x93 Lehmano \xc5\xbeyd\xc5\xb3 istorijos ir kult\xc5\xabros muziejus, Katedros lobi\xc5\xb3 muziejus bei Miestie\xc4\x8di\xc5\xb3 gyvenimo ir kult\xc5\xabros muziejus.\n_START_SECTION_\nMuzika\n_START_PARAGRAPH_\nHalber\xc5\xa1tato \xc5\xa0v. Burchard\xc5\xbeio ba\xc5\xbeny\xc4\x8dioje (St.-Burchardi-Kirche) atliekamas D\xc5\xbeono Keid\xc5\xbeo (1912\xe2\x80\x931992) k\xc5\xabrinys vargonams \xe2\x80\x9eAs slow as possible\xe2\x80\x9c. \xc5\xa0ios kompozicijos trukm\xc4\x97\xc2\xa0\xe2\x80\x93 639\xc2\xa0m. Ji prad\xc4\x97ta groti 2001\xc2\xa0m. ir jos atlikimas bus baigtas 2640\xc2\xa0m.'